Acord istoric semnat de Republica Moldova și Franța, la Paris. Mari schimbări în Armata din țara vecină
- Nicolae Comănescu
- 7 martie 2024, 22:09
Franța și Republica Moldova au oficializat, joi, la Paris, un acord de colaborare tot mai strânsă între armatele celor două țări, în contextul pericolului reprezentat de Rusia.
Franța și Republica Moldova au semnat, azi, la Paris, un acord extrem de important. Armatele celor două țări își vor extinde colaborarea în mai multe domenii atât la nivel bilateral, cât și în cadrul organizațiilor internaționale. Declarația a fost făcută de ministrul Apărării, Anatolie Nosatîi, într-o postare publicată pe contul de Facebook.
"Am avut astăzi, onoarea, să semnez, la Paris, împreună cu ministrul francez al Forțelor Armate, Sébastien Lecornu, acordul interguvernamental de cooperare în domeniul apărării, în prezența Președintei Republicii Moldova, Maia Sandu, Comandant Suprem al Forțelor Armate și Președintelui Republicii Franceze, Emmanuel Macron. Prin încheierea acestui acord, instituțiile noastre de apărare vor extinde colaborarea în mai multe domenii atât la nivel bilateral, cât și în cadrul organizațiilor internaționale", a spus ministrul Apărării din țara vecină.
Acord de mare importanță între Republica Moldova și Franța
Oficialul de la Chișinău a mai menționat că, dacă până în prezent, cooperarea dintre Moldova și Franța în domeniul apărării se rezuma la schimbul de studenți militari (cadeți), instruirea lingvistică și participarea la exerciții, atunci acordul semnat astăzi contribuie semnificativ la modernizarea Armatei Naționale.
Nosatîi a ținut să clarifice și situația din jurul misiunii permanente de apărare, care va fi deschisă, luna viitoare, la Chișinău de către autoritățile franceze.
"Tot astăzi, la Paris, am convenit că în anul curent, atașatul apărării francez acreditat pentru Republica Moldova va continua să-și exercite atribuțiile de serviciu, având oficiul rezident la Chișinău. Această decizie vine în rezultatul vizitei oficiale la Chișinău a ministrului Forțelor Armate ale Republicii Franceze din septembrie anul trecut, a fost anunțată intenția de a inaugura în cadrul Ambasadei Republicii Franceze în Republica Moldova, a oficiului atașatului francez al apărării (defence mission)", a mai precizat Nosatîi, care a continuat.
"Franța reprezintă pentru Moldova un partener credibil și activ prin sprijinul consistent al inițiativelor noastre de integrare europeană, consolidare a parteneriatului cu organizațiile internaționale. Pe această cale, am mulțumit Guvernului francez pentru asistența oferită, până în prezent, la pregătirea profesională a efectivului Armatei Naționale, dar și sprijinul logistic acordat recent pentru consolidarea capacităților de apărare ale țării noastre".
sursa: deschide.md.